Iyepiyaꞌtɨ yau Main esiꞌpʉ,
Papa piyau Main esiꞌpʉ,
Papa pe rɨ Main esiꞌpʉ.
Mɨrɨ rɨ esiꞌpʉ iyepiyaꞌtɨ pe Papa piyau.
Tanporon nɨ ekonekaꞌpʉ iporo;
ɨꞌrɨ rɨ ekonekasaꞌ pʉra iyesi ipʉra iyeꞌtane.
Ukoꞌman nɨtoꞌ esi iyau,
ukoꞌman nɨtoꞌ esi kaꞌpon amʉꞌ weyu pe.
Mɨrɨ iweyu eꞌweiꞌtɨꞌpʉ ewarupɨ yau,
eꞌtane ewarupɨ uya itoꞌkaꞌnʉkʉꞌpʉ pen.
Moro kaꞌpon esiꞌpʉ Papa nennokoꞌpʉ,
Isaan iteseꞌ.
Kʉrɨ rɨ uyeeꞌpʉ iweyu enpoikaiꞌ tanporon kon uya apurɨtoꞌ pe tʉporo.
Iweyu pe iyesiꞌpʉ pen,
eꞌtane iweyu ekamanin pe ennoꞌsaꞌ pe iyesiꞌpʉ.
Mɨrɨ esiꞌpʉ iꞌnapairon iweyu,
tanporon kon kaꞌpon amʉꞌ non pon kon weiꞌtɨnin pe iyepʉ esiꞌpʉ.
Non po iyesiꞌpʉ,
non nɨ ekonekasaꞌ eꞌtane iporo,
eꞌtane non pon kon uya iꞌtu pʉra iyesiꞌpʉ.
Tʉtonpa ton piyaꞌ iyeeꞌpʉ,
eꞌtane itonpa ton uya isanomaꞌpʉ pen.
Eꞌtane kamoro tʉsanomanin nʉꞌsan,
tapurɨnin nʉꞌsan repasaꞌ iya meruntɨ ke,
Papa munkɨ pe toꞌ enatoꞌ pe.
Mʉre amʉꞌ,
entu eseru yau iyentusaꞌ kon pen,
ipun eseru awɨrɨ pen,
warawoꞌ eseru awɨrɨ pen nɨ nɨrɨ,
eꞌtane Papa iwanoꞌ pe kuru.
Mɨrɨ Main enasaꞌ esiꞌpʉ kaꞌpon pe,
mɨrɨpan ukoꞌmamʉꞌpʉ ina piyau.
Ina uya aꞌkwa eneꞌpʉ,
tikin nan nʉꞌkwɨ kuru rɨ imu aꞌkwarii,
Ikʉipʉnʉ winɨ iyeꞌsaꞌ,
eke pe rɨ wakʉ nonkasaꞌ mɨrɨ awonsiꞌkɨ iꞌnapairon esaꞌ pe.
Isaan uya ekamaꞌpʉ eke pe tʉukɨꞌpɨꞌnʉnse,
“Pʉse rɨ si kʉrɨ rɨ unekamaꞌpʉ,
‘Kʉrɨ rɨ si uyeꞌmaꞌpʉ tau tʉuyeꞌton esi mɨrɨ eke uyentaino,
penaroꞌ uwapiyaroꞌ rʉꞌpʉ rɨ,’”
taꞌpʉ iya.
Eke pe wakʉ nonkasaꞌ esaꞌ pe eꞌnɨ winɨ wakʉ ke upʉremasaꞌ iya ꞌnokon eporo ɨseꞌmaꞌpʉ tauꞌne rɨ.
Main eꞌtʉrʉꞌpʉ Mosiꞌ poro,
eꞌtane wakʉ nonkasaꞌ mɨrɨ awonsiꞌkɨ iꞌnapairon uyeeꞌpʉ Sises Kʉrai poro.
Ɨnʉꞌ uya Papa ensaꞌ pʉra iyesi;
tikin nan kuru rɨ Papa Mumu,
tʉkʉipʉnʉ enau teꞌsen kʉrɨ rɨ uya rɨken enpoikasaꞌ iꞌtutoꞌ pe.